## Obvezatne upute broj VII - o glasovanju osoba na službi u Oružanim snagama Republike Hrvatske, članova posada pomorskih i riječnih brodova pod hrvatskom zastavom i osoba lišenih slobode

### NN 109/2007 (24.10.2007.), Obvezatne upute broj VII - o glasovanju osoba na službi u Oružanim snagama Republike Hrvatske, članova posada pomorskih i riječnih brodova pod hrvatskom zastavom i osoba lišenih slobode

# DRŽAVNO IZBORNO POVJERENSTVO

**3204**

Na temelju članka 48. točka 3. Zakona o izborima zastupnika u Hrvatski sabor
(»Narodne novine«, broj 69/03 – pročišćeni tekst i 19/07, dalje: Zakon) Državno
izborno povjerenstvo Republike Hrvatske utvrđuje

## OBVEZATNE UPUTE BROJ VII

### O GLASOVANJU OSOBA NA SLUŽBI U ORUŽANIM SNAGAMA REPUBLIKE HRVATSKE, ČLANOVA POSADA POMORSKIH I RIJEČNIH BRODOVA POD HRVATSKOM ZASTAVOM I OSOBA LIŠENIH SLOBODE

Birači na službi u Oružanim snagama Republike Hrvatske, članovi posada pomorskih
i riječnih brodova pod hrvatskom zastavom i birači lišeni slobode glasovat će na
izborima 25. studenoga 2007. za zastupnike u Hrvatski sabor na posebnim biračkim
mjestima određenim sukladno odredbama Zakona.
1. Birači na službi u Oružanim snagama Republike Hrvatske glasuju na biračkim
mjestima koja će odrediti ministar obrane Republike Hrvatske.
Birači koji se kao članovi posada pomorskih i riječnih brodova pod hrvatskom
zastavom na dan izbora zateknu izvan granica Republike Hrvatske glasuju na
biračkim mjestima koja će odrediti ministar mora, turizma, prometa i razvitka
Republike Hrvatske.
Birači koji su lišeni slobode glasuju na biračkim mjestima koja će odrediti
ministar pravosuđa Republike Hrvatske.
2. Biračke odbore na posebnim biračkim mjestima na kojima će glasovati birači na
službi u Oružanim snagama Republike Hrvatske, članovi posada pomorskih i
riječnih brodova koji se na dan izbora zateknu izvan granica Republike Hrvatske
i birači koji su lišeni slobode imenuju izborna povjerenstva izbornih jedinica
na prijedlog općinskih odnosno gradskih izbornih povjerenstva i to:
– biračke odbore za birače u Oružanim snagama Republike Hrvatske imenovat će
izborna povjerenstva izbornih jedinica na čijem se području nalaze biračka
mjesta,
– biračke odbore za birače članove posada brodova imenovat će izborna
povjerenstva izbornih jedinica na čijem se području nalazi sjedište trgovačkog
društva koje je vlasnik brodova na kojima se nalaze biračka mjesta (brodar),
– biračke odbore za birače – osobe lišene slobode imenovat će izborna
povjerenstva izbornih jedinica na čijem se području nalaze kaznionice odnosno
zatvori i odgojni zavodi u kojima se nalaze osobe lišene slobode.
3. U skladu s člankom 57. stavkom 2. Zakona, birački odbor čine predsjednik i
četiri člana te njihovi zamjenici. Po dva člana i zamjenika određuje većinska
politička stranka, a po dva člana i zamjenika oporbene političke stranke ili
koalicije u skladu s stranačkim sastavom Hrvatskoga sabora.
Političke stranke dužne su odrediti članove biračkih odbora za biračka mjesta na
kojima će glasovati birači na službi u Oružanim snagama Republike Hrvatske,
članovi posada pomorskih i riječnih brodova pod hrvatskom zastavom i osobe
lišene slobode i dostaviti njihova imena nadležnim izbornim povjerenstvima
najkasnije osam dana prije dana održavanja izbora. Ako političke stranke ne
odrede članove odnosno ne dostave njihova imena nadležnim izbornim
povjerenstvima, izborna će povjerenstva samostalno odrediti članove biračkih
odbora.
4. Županijski uredi za opću upravu kao i Gradski ured Grada Zagreba (Zagreb, Trg
Stjepana Radića 1), koji vode popise birača prema mjestu prebivališta za osobe
na službi u Oružanim snagama Republike Hrvatske, članova posada pomorskih i
riječnih brodova pod hrvatskom zastavom i osobe lišene slobode, pravovremeno
moraju dostaviti izvatke iz popisa birača za rečene osobe izbornim
povjerenstvima izbornih jedinica na čijem se području nalaze biračka mjesta na
kojima će glasovati te osobe (posebna biračka mjesta).
Kako bi se izvaci iz popisa birača mogli na vrijeme dostaviti nadležnim izbornim
povjerenstvima, zapovjedništva postrojbi Oružanih snaga Republike Hrvatske,
trgovačka društva – vlasnici brodova (brodari) čiji će se brodovi pod hrvatskom
zastavom na dan izbora zateći izvan granica Republike Hrvatske i uprave
kaznionica odnosno zatvora i odgojnih zavoda u kojima se nalaze osobe lišene
slobode moraju ŽURNO dostaviti podatke s imenima navedenih birača županijskim
uredima za opću upravu odnosno Gradskom uredu Grada Zagreba koji vode popise
birača za mjesta u kojim ti birači imaju prebivalište.
5. Birači na koje se odnose ove Obvezatne upute glasuju za zastupnike izborne
jedinice prema svom prebivalištu, a ne za zastupnike izborne jedinice na čijem
se području nalazi biračko mjesto na kojem će glasovati.
6. Članovi posada pomorskih i riječnih brodova pod hrvatskom zastavom koji se na
dan izbora zateknu u lukama Republike Hrvatske mogu glasovati na biračkim
mjestima svog prebivališta ili na biračkim mjestima luke u kojoj se nalazi brod
(članak 20. Zakona o popisima birača »Narodne novine«, broj 19/07), na način da
se prethodno na osobni zahtjev privremeno upišu u popis birača u gradu ili
općini gdje će se zateći na dan glasovanja. Takvim upisom u popis birača ne
mijenja se prebivalište ili adresa stanovanja.
7. Ove Obvezatne upute stupaju na snagu danom objave u »Narodnim novinama«.

Klasa: 013-03/07-01/15
Urbroj: 507-07-01
Zagreb, 20. listopada 2007.

Predsjednik
**Branko Hrvatin, dipl. iur**., v. r.

Uputa, NN 109/2007-3204
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)